*****

ΚΑΝΟΝΙΣΜΟΣ (ΕΟΚ) αριθ. 1173/87 ΤΟΥ ΣΥΜΒΟΥΛΙΟΥ

της 28ης Απριλίου 1987

για την τροποποίηση του κανονισμού (ΕΟΚ) αριθ. 1417/78 περί του καθεστώτος ενισχύσεως στις αποξηραμένες ζωοτροφές

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την πρόταση της Επιτροπής,

τον κανονισμό (ΕΟΚ) αριθ. 1117/78 του Συμβουλίου της 22ας Μαΐου 1978 περί κοινής οργανώσεως αγοράς στον τομέα των αποξηραμένων ζωοτροφών (1), όπως τροποποιήθηκε τελευταία από τον κανονισμό (ΕΟΚ) αριθ. 1985/86 (2), και ιδίως το άρθρο 6 παράγραφος 2,

Εκτιμώντας ότι, από την 1η Μαΐου 1987, σύμφωνα με το άρθρο 6 παράγραφος 1 του κανονισμού (ΕΟΚ) αριθ. 1117/78, οι επιχειρήσεις μεταποιήσεως ζωοτροφών μπορούν να εφοδιάζονται μέσω ενδιαμέσου ο οποίος έχει συνάψει συμβάσεις με τους παραγωγούς· ότι είναι ανάγκη να τροποποιηθούν ανάλογα οι γενικοί κανόνες του καθεστώτος ενισχύσεως για τις αποξηραμένες ζωοτροφές που θεσπίστηκαν από τον κανονισμό (ΕΟΚ) αριθ. 1417/78 (3), όπως τροποποιήθηκε τελευταία από τον κανονισμό (ΕΟΚ) αριθ. 943/87 (4), προσαρμόζοντας τη διατύπωση του άρθρου 7 του εν λόγω κανονισμού και καθορίζοντας τη φύση των εγγυήσεων που πρέπει να προσφέρουν οι εν λόγω ενδιάμεσοι,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 1417/78 τροποποιείται ως εξής:

1. Το άρθρο 7 αντικαθίσταται από το ακόλουθο κείμενο:

«Άρθρο 7

1. Οι συμβάσεις με τους παραγωγούς ζωοτροφών προς αποξήρανση, που αναφέρονται στο άρθρο 6 παράγραφος 1 στοιχείο γ) του κανονισμού (ΕΟΚ) αριθ. 1117/78, όταν αφορούν την αγορά των προϊόντων από επιχείρηση μεταποιήσεως, ή, ενδεχομένως, από εγκεκριμένο αγοραστή κατά την έννοια του άρθρου 8α, περιλαμβάνουν τουλάχιστον:

- την τιμή που θα πληρωθεί στον παραγωγό για τις νωπές ζωοτροφές, ή, ενδεχομένως, τις αποξηραμένες στον ήλιο,

- την έκταση της οποίας η παραγωγή θα παραδοθεί,

- τους όρους παραδόσεως και πληρωμής.

2. Στην περίπτωση κατά την οποία οι συμβάσεις που αναφέρονται στο άρθρο 6 παράγραφος 1 στοιχείο γ) πρώτη περίπτωση του κανονισμού (ΕΟΚ) αριθ. 1117/78 είναι συμβάσεις εργασίας facon που αφορούν την μεταποίηση των ζωοτροφών που χορηγούνται από τους παραγωγούς, τότε περιλαμβάνουν τουλάχιστον την έκταση της οποίας η παραγωγή πρόκειται να δοθεί και μια ρήτρα που προβλέπει την υποχρέωση για την επιχείρηση μεταποιήσεως να καταβάλει στον παραγωγό το ποσό των ενισχύσεων που αναφέρονται στα άρθρα 3 και 5 του κανονισμού (ΕΟΚ) αριθ. 1117/78, που λαμβάνονται από την επιχείρηση μεταποιήσεως για τις ποσότητες που μεταποιούνται κατ' εφαρμογή των εν λόγω συμβάσεων.»

2. Παρεμβάλλεται το ακόλουθο άρθρο:

«Άρθρο 8α

Τα φυσικά ή νομικά πρόσωπα που αναφέρονται στο άρθρο 6 παράγραφος 1 στοιχείο γ) τρίτη περίπτωση του κανονισμού (ΕΟΚ) αριθ. 1117/78, από τα οποία οι επιχειρήσεις μεταποιήσεως μπορούν να εφοδιαστούν, είναι αγοραστές εγκεκριμένοι από τον αρμόδιο οργανισμό του κράτους μέλους στο οποίο έχουν συγκομισθεί οι ζωοτροφές, με τους όρους που θεσπίζονται σύμφωνα με τη διαδικασία που προβλέπει το άρθρο 12 του κανονισμού (ΕΟΚ) αριθ. 1117/78.

Οι εν λόγω εγκεκριμένοι αγοραστές διατηρούν δελτίο των ημερήσιων ποσοτήτων ζωοτροφών που αγοράζουν από κάθε παραγωγό και που πωλούν σε κάθε επιχείρηση μεταποιήσεως.»

Άρθρο 2

Ο παρών κανονισμός αρχίζει να ισχύει την 1η Μαΐου 1987.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 28 Απριλίου 1987.

Για το Συμβούλιο

Ο Πρόεδρος

P. DE KEERSMAEKER

(1) ΕΕ αριθ. L 142 της 30. 5. 1978, σ. 1.

(2) ΕΕ αριθ. L 171 της 28. 6. 1986, σ. 4.

(3) ΕΕ αριθ. L 171 της 28. 6. 1978, σ. 1.

(4) ΕΕ αριθ. L 90 της 2. 4. 1987, σ. 1.